ིག་རྟེན་ཁམས་ནི་དཔག་མེད་ན། ། མཆོད་ཡོན་ཇི་སྙེད་ཡོད་པ་དང་། ། བདག་གིས་གུས་པས་བཤམས་པ་འདི། ། རྒྱལ་བ་སྲས་དང་བཅས་རྣམས་མཆོད། ན་མཿསརྦ་ཏ་ཐཱ་ག་ཏ་ཨརྑྷཾ་པྲ་ཏཱིཙྪ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུྃ། དེ་བཞིན་དུ། མཆོད་ཡོན་གྱི་གནས་སུ། ཞབས་བསིལ། མེ་ཏོག། བདུག་སྤོས། སྣང་གསལ། དྲི་མཆོག། ཞལ་ཟས། སྒྲ་སྙན། ཞེས་དང་། ཨརྑྷཾ་གྱི་གནས་སུ། པཱ་དྱཾ། པུཥྤེ། དྷཱུ་པེ། ཨཱ་ལོ་ཀེ། གནྡྷེ། ནཻ་ཝི་དྱེ། ཤབྡ་ཞེས་པ་བཅུག་ལ་སོ་སོའི་ཕྱག་རྒྱ་དང་བཅས་པས་མཆོད། ཅུང་ཟད་སྤྲོ་ན་འདོད་ཡོན་ལྔ་ནི། ཕྱོགས་དུས་ཀུན་ན་གཟུགས་སྒྲ་དྲི་དང་རོ། ། རེག་བྱའི་ཁྱད་པར་ཕུན་སུམ་ཚོགས་པ་རྣམས། ། མོས་བློས་བདེ་གཤེགས་སྲས་བཅས་ལ་འབུལ་ན། ། བཞེས་ཤིག་བླ་མེད་གྲུབ་མཆོག་སྩལ་དུ་གསོལ། ཨོཾ་པཉྩ་ཀཱ་མ་གུ་ཎ་བཛྲ་པཱུ་ཛི་ཏེ་ཨཱཿཧཱུྃ། དེ་ནས་རིན་ཆེན་བདུན་ནི། མི་དབང་རིན་ཆེན་སྣ་བདུན་འདི་དག་ནི། ། སངས་རྒྱས་སྲས་དང་བཅས་པ་མ་ལུས་ལ། ། བཤམས་ཤིང་ཡིད་ཀྱིས་སྤྲུལ་ཏེ་ཕུལ་བ་ཡིས། ། འགྲོ་བ་མི་ཟད་གཏེར་ལ་སྤྱོད་པར་ཤོག། ཨོཾ་སཔྟ་མ་ཧཱ་རཏྣ་བཛྲ་པཱུ་ཛི་ཏེ་ཨཱཿཧཱུྃ། བཀྲ་ཤིས་རྫས་བརྒྱད་འབུལ་བ་ནི། ལྷ་ཡི་དབང་པོ་ལྷ་མིན་གཡུལ་རྒྱལ་ནས། ། བཀྲ་ཤིས་ལྷ་མོ་བརྒྱད་ཀྱིས་མཆོད་པ་ལྟར། ། བདེ་བར་གཤེགས་པ་སྲས་དང་བཅས་པ་ལ། ། བཀྲ་ཤིས་རྫས་བརྒྱད་དག་གིས་མཆོད་པར་བགྱི། ། ཨོཾ་ཨཥྚ་མངྒ་ལ་བཛྲ་པཱུ་ཛི་ཏེ་ཨཱཿཧཱུྃ། བསྟོད་པ་རྒྱལ་བ་སྤྱི་བསྟོད་ཇི་ལྟར་འོས་པ་སྦྱར་ཆོག་ལ། མདོར་བསྡུས་གསེར་འོད་ལས་འབྱུང་བ་ནི། རྒྱལ་བ་ཟླ་བ་དྲི་མ་མེད་པའི་སྐུ། ། རྒྱལ་བ་ཉི་མ་འོད་ཟེར་སྟོང་གི་འོད། ། རྒྱལ་བ་པདྨ་དྲི་མ་མེད་པའི་སྤྱན། ། རྒྱལ་བ་མེ་ཏོག་པད་རྩ་རྡུལ་མེད་ཚེམས། ། རྒྱལ་བའི་ཡོན་ཏན་རྒྱ་མཚོ་ལྟ་བུ་སྟེ། ། རིན་པོ་ཆེ་ནི་དུ་མའི་འབྱུང་གནས་གྱུར། ། རྒྱལ་བ་རྒྱ་མཚོ་ཡེ་ཤེས་ཆུ་ཡིས་གང་། ། ཏིང་འཛིན་བརྒྱ་ཕྲག་སྟོང་གིས་ཀུན་ཏུ་གང་། ། རྒྱལ་བའི་ཞབས་ནི་འཁོར་ལོ་བྲིས་འདྲ་སྟེ། ། འཁོར་ཡུག་མུ་ཁྱུད་དེ་བཞིན་རྩིབས་མ་སྟོང་། ། ཕྱག་དང་ཞབས་ནི་དྲ་བས་སྤྲས་པ་སྟེ། ། ཞབས་ཀྱི་དྲ་བ་ངང་པའི་དབང་པོ་བཞིན། ། གསེར་གྱི་རི་བོ་ལྟ་བུར་རབ་ཏུ་གདའ། ། རྒྱལ་བ་དྲི་མེད་གསེར་གྱི་རི་དབང་པོ། ། ཡོན་ཏན་ཐམས་ཅད་རི་དབང་འདྲ་བ་སྟེ། ། སངས་རྒྱས་རི་དབང་རྒྱལ་ལ་ཕྱག་འཚལ་ལོ། ། དེ་བཞིན་གཤེགས་པ་ཟླ་བ་ཆུ་ཟླ་འདྲ། ། ནམ་མཁའ་དང་ཡང་མཚུངས་ཤིང་འདྲ་བ་སྟེ། ། སྒྱུ་མ་སྨིག་རྒྱུ་ལྟ་བུར་ཆགས་པ་མེད། ། རྒྱལ་བ་དྲི་མ་མེད་ལ་ཕྱག་འཚལ་བསྟོད། ། དེ་ནས་བཟླས་པ་བདག་བསྐྱེད་སྐབས་སུ་སྨོས་པ་ལྟར་ཅི་འགྲུབ་བྱ། རིག་གཏད་མི་བྱེད་ན་འོག་ནས་འབྱུང་བ་ལྟར་གཏོར་མ་འབུལ། མཆོད་བསྟོད་སོགས་རྗེས་ཀྱི་ཆོ་ག་རྣམས་བྱའོ། ༈། གསུམ་པ་རིག་པ་གཏད་པའི་ཆོ་ག་ནི། དཀྱིལ་འཁོར་མཆོད་གཏོར་གོང་སྨོས་ལྟར། རིན་པོ་ཆེའི་བུམ་པ་གཙང་མ་དྲི་བཟང་པོའི་ཆུ་དང་བུམ་རྫས་ཉེར་ལྔས་བཀང་བ་ཁ་རྒྱན་མགུལ་ཆིངས་ཀྱིས་སྤྲས་པ་གཉིས་བཤམ། བདག་བསྐྱེད་དང་མདུན་བསྐྱེད་བཟླས་པ་གྲུབ་ཀྱི་བར་བཏང་། དེ་ནས་བུམ་པ། ཨ་མྲྀ་ཏས་བསང་། ཤཱུ་ནྱ་ཏཱས་སྦྱང་། སྟོང་པའི་ངང་ལས་པྃ་ལས་པདྨ་དང་། ཨ་ལས་ཟླ་བའི་སྟེང་དུ་བྷྲཱུྃ་ལས་རིན་པོ་ཆེའི་བུམ་པ་སེར་པོ་ཡངས་ཤིང་རྒྱ་ཆེ་བ། ལྟོ་བ་ལྡིར་ཞིང་མགྲིན་པ་ཕྲ་བ། མཆུ་འཕྱངས་པ། ལྷ་རྫས་ཀྱིས་དཀྲིས་པའོ། ། ཨོཾ་ཏཔྟེ་ཏཔྟེ་མ་ཧཱ་ཏཔྟེ་སྭཱ་ཧཱ། ལྷ་ཡི་ཆུ་བོ་རབ་ཏུ་འབབ་པར་གྱུར། ཨོཾ་ཀལྤ་བྲྀཀྵཱ་ཡ་སྭཱ་ཧཱ། དཔག་བསམ་ཤིང་གིས་ཁ་བརྒྱན་པར་གྱུར། དབུས་ཀྱི་བུམ་པའི་སྟེང་དུ་རིན་པོ་ཆེ་དང་པད་ཟླའི་གདན་བདུན། ལས་བུམ་གྱི་སྟེང་དུ་པད་ཟླའི་གདན་གཉིས་དང་བཅས་པ་གྲུབ་པར་གྱུར། རང་གི་སྙིང་ག་ནས་འོད་ཟེར་འཕྲོས། ཡེ་ཤེས་སེམས་དཔའ་འཁོར་དང་བཅས་པ་བཛྲ་ས་མཱ་ཛཿམ་ལུས་སེམས་ཅན་ཀུན་སོགས་མཐར། ཨོཾ་སརྦ་ཏ་ཐཱ་ག་ཏ་ས་པ་རི་ཝཱ་ར་ཨེ་ཧྱེ་ཧི། བཅོམ་ལྡན་འདས་དེ་བཞིན་གཤེགས་པ་བདུན་འཁོར་དང་བཅས་པ་བྱོན་ནས་གདན་ལ་བཞུགས་པར་གྱུར་པ་ནི། དབུས་སུ་རྒྱལ་བ་ཤཱཀྱ་ཐུབ་པ་སོགས་བདག་བསྐྱེད་སྐབས་ལྟར་ལ། རྡོ་རྗེའི་སྐྱིལ་ཀྲུང་གིས་བཞུགས་པ། ཕྱོགས་བཞི་ནས་རྒྱལ་པོ་ཆེན་པོ་སྡེ་བཞི་རང་རང་གི་དཔུང་དང་བཅས་ཏེ་ཞབས་འབྲིང་བགྱིད་པའོ། ། ལས་བུམ་གྱི་སྟེང་དུ་པད་ཟླའི་གདན་གཅིག་ལ་ཁྲོ་བོ་ཆེན་པོ་ནས་ཆ་བྱད་རྫོགས་པའོ། ། ཅིག་ཤོས་ལ་གསང་བའི་བདག་པོ་ནས། རིན་པོ་ཆེས་བརྒྱན་པའོ། ། མཆོད་པ་ཁ་གསོས་ལ་བྱིན་བརླབ། ཆུ་གཉིས་ཉེར་སྤྱོད་འབུལ། བསྟོད་པ་རྒྱས་བསྡུས་གང་རུང་གིས་བསྟོད། ལྷ་རྣམས་ཀྱི་སྐུ་ལས་བྱུང་བའི་བདུད་རྩིས་བུམ་པ་གང་བར་གྱུར། ཅེས་དམིགས་ལ་སོ་སོའི་གཟུངས་བདུན་རེ་ལས་མི་ཉུང་བ་དང་། སྤྱིའི་སྙིང་པོ་བརྒྱ་རྩ་ཙམ་བཟླ། ལས་བུམ་གྱི་ཁྲོ་བོ་གཉིས་ལ། ཨོཾ་བི་ཀྲྀ་ཏ་དཾཥྚེ། ཨ་མོ་གྷ་ས་མ་ཡེ། ཨ་བྷི་ཥིཉྩ་མཾ། སརྦ་བིདྱ་ཨ་མོ་གྷ། ཨ་བྷི་ཥེ་ཀཻ། ཧཱུྃ་མི་ལི་མི་ལི་སྭཱ་ཧཱ། ཞེས་ཉེར་གཅིག་ལས་མི་ཉུང་བར་བཟླའོ། ། གཏོར་མ་འབུལ་བ་ནི། བསང་སྦྱང་། སྟོང་པའི་ངང་ལས་ཨོཾ་ལས་བྱུང་བའི་གཏོར་སྣོད་ཡངས་ཤིང་རྒྱ་ཆེ་བའི་ནང་དུ། ཨོཾ་ཨཱཿཧཱུྃ་ཞུ་བ་ལས་བྱུང་བའི་གཏོར་མ་འདོད་དགུའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ། ལན་གསུམ། ཨ་ཀཱ་རོ་ལན་གསུམ་མམ་བདུན་ཅི་རིགས་ཀྱིས་ཕུལ། མཆོད་སྦྱིན་གཏོར་མ་འདི་སྣོམས་ལ། ། སོགས་འདོད་དོན་གསོལ། རྣམ་པ་གཅིག་ཏུ་ན་འཇིག་རྟེན་འདས་གཏོར་མེད་ཀྱང་ཆོག་གོ། འཇིག་རྟེན་པའི་གཏོར་མ་སྔགས་དྲུག་ཕྱག་དྲུག་གིས་བརླབ། རང་གི་སྙིང་ག་ནས་འོད་ཟེར་འཕྲོས་པས་དཀར་ཕྱོགས་ཀྱི་ལྷ་རྣམས་མདུན་དུ་བཀུག་པར་གྱུར། ཨ་ཀཱ་རོ་ལན་བཅུ་གཅིག་གིས་བསྔོ། སངས་རྒྱས་རྣམ་གཟིགས་མྱ་ངན་འཚང་ལ་གནས། ། རྒྱལ་བ་གཙུག་ཏོར་པདྨ་དཀར་པོའི་དྲུང་། ། ཐམས་ཅད་སྐྱོབ་བ་སཱ་ལའི་དྲུང་ན་གནས། ། བྲམ་ཟེ་འཁོར་བ་འཇིག་ནི་ཤཱིཪྵིའི་དྲུང་། ། སངས་རྒྱས་གསེར་ཐུབ་ཨུ་དུམ་བཱ་རའི་དྲུང་། ། འོད་སྲུང་ནྱ་གྲོ་དྷ་ཡི་དྲུང་ན་གནས། ། ཤཱཀྱ་ཐུབ་མཆོག་ཨ་ཤྭཏྠ་དྲུང་དུ། ། ཕྱི་ནས་བྱང་ཆུབ་ཐོབ་གྱུར་གཽ་ཏ་མ། ། སངས་རྒྱས་རྫུ་འཕྲུལ་ཆེན་པོ་དེ་དག་ལ། ། མངོན་པར་དད་པའི་ལྷ་གང་འཁོད་པ་དག། ལྷ་རྣམས་དེ་དག་ཡིད་དགའ་མགུ་གྱུར་ནས། ། རྟག་ཏུ་དགེ་ཞིང་ཞི་བར་འགྱུར་བར་མཛོད། ། ཅེས་བརྗོད་ལ་གཏོར་མ་དོར། གཙྪ་གཙྪ་སྭ་བྷཱ་ཝ་ནཾ། ཞེས་མགྲོན་རྣམས་གཤེགས། སླར་ཡང་བུམ་ལྷར་དམིགས་ཏེ། ཨོཾ་བཛྲ་ཨརྑྷཾ་ནས། ཤབྡའི་བར་གྱིས་མཆོད། ཕྱག་བྱར་འོས་པས་བསྟོད། ཡིག་བརྒྱ་བཟོད་གསོལ། ཨོཾ་བཛྲ་ཨརྑྷཾ་པྲ་ཏཱིཙྪ་ན་མཿཨོཾ་ཨཱཿཧཱུྃ། མེ་ཏོག་དཀར་པོ་དང་བཅས་པའི་མཆོད་ཡོན་ཕུལ། བཛྲ་མུཿལྷ་རྣམས་རང་བཞིན་གྱི་གནས་སུ་གཤེགས་པར་གྱུར། དེ་ནས་སློབ་མ་རྣམས་ཁྲུས་བྱ། ནང་དུ་འཁོད་པ་ལ་མེ་ཏོག་བཀྱེ་བསྡུ་དང་སེམས་བསྐྱེད་གསལ་བཏབ། རྫོགས་པའི་སངས་རྒྱས་དཔའ་བོ་བདུན་གྱི་རིག་པ་གཏད་པ་ཞུ་བའི་ཡོན་ཏུ་མཎྜལ་ཕུལ། ཞེས་མཎྜལ་འབུལ་དུ་གཞུག། ཐལ་མོ་མེ་ཏོག་དང་བཅས་ཏེ་གསོལ་བ་འདེབས་པ་འདིའི་རྗེས་ཟློས་མཛོད། སློབ་དཔོན་གྱིས་བདག་ལ་རིག་སྔགས་དམ་པ་སྩལ་དུ་གསོལ། ལན་གསུམ། ཐོག་མར་རྒྱུད་དག་པར་བྱ་བའི་སླད་དུ། བདེ་བར་གཤེགས་པ་དཔའ་བོ་ཆེན་པོ་བདུན་གཙོ་བོར་གྱུར་པའི་སངས་རྒྱས་སྲས་དང་སློབ་མར་བཅས་པའི་སྤྱན་སྔར་བདག་གཞན་མཁའ་ཁྱབ་ཀྱི་སེམས་ཅན་མཐའ་དག་སྒོ་གསུམ་འཇུག་པ་གཅིག་པས་ཕྱག་འཚལ་བ་སོགས་བསགས་སྦྱོང་ཡན་ལག་བདུན་པ་ཚུལ་བཞིན་བྱ་བའི་ཏིང་ངེ་འཛིན་རྩེ་གཅིག་པས་འདིའི་རྗེས་ཟློས་མཛོད། ཇི་སྙེད་སུ་དག་སོགས་བཟང་སྤྱོད་ནས་འབྱུང་བའི་ཡན་ལག་བདུན་པ་ལན་གསུམ། དེ་ནས་དཀོན་མཆོག་གསུམ་ལ་སྐྱབས་སུ་འགྲོ་བ་དང་བྱང་ཆུབ་མཆོག་ཏུ་སེམས་བསྐྱེད་པ་རྣམས་ཐེག་པ་ཆེན་པོའི་ཚུལ་ལུགས་ལས་ཇི་ལྟར་འབྱུང་བ་ལྟར་ལེགས་པར་གསལ་ཐོབ་ལ་འདིའི་རྗེས་ཟློས། སངས་རྒྱས་ཆོས་དང་སོགས་ལན་གསུམ། སྐབས་འདིར་སྔགས་ཀྱི་ཆེ་བ་མང་དུ་བརྗོད་པར་གསུངས་པ་ནི། དེའང་ལུས་ཅན་རྣམས་ཀྱིས་དོན་ཏུ་གཉེར་བྱ་གནས་སྐབས་མཐར་ཐུག་ཐམས་ཅད་དུ་ཕན་བདེའི་འབྱུང་གནས་བླ་ན་མེད་པ་ནི་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཁོ་ན་ཡིན་ལ། དེ་འཐོབ་པར་བྱེད་པའི་ཐབས་མཆོག་ཏུ་གྱུར་པ་ནི་རིག་པ་འཛིན་པའི་ཐེག་པའམ་གསང་སྔགས་རྡོ་རྗེའི་ཐེག་པ་ཞེས་བྱ་བ་འདི་ཁོ་ན་ཡིན་ཏེ། དུས་གསུམ་གྱི་སངས་རྒྱས་བཅོམ་ལྡན་འདས་གཤེགས་ཤིང་གཤེགས་པར་འགྱུར་བ་དེ་དག་ཀྱང་ལམ་འདི་ཉིད་ཁོ་ན་ལ་བརྟེན་ནས་མངོན་པར་རྫོགས་པར་སངས་རྒྱས་ཤིང་འཚང་རྒྱ་བར་འགྱུར་བ་ཡིན་པས། རྒྱུད་ལས་ཀྱང་། རྫོགས་པའི་སངས་རྒྱས་གང་འདས་དང་། ། དེ་བཞིན་གང་དག་མ་བྱོན་པ། ། ད་ལྟར་བྱུང་བའི་རྫོགས་སངས་རྒྱས། ། དེ་དག་ཀུན་གྱིས་གསང་སྔགས་ཀྱི། ། ཆོ་ག་བཟང་པོ་འདི་མཁྱེན་པས། ། དཔའ་བོས་བྱང་ཆུབ་ཤིང་དྲུང་དུ། ། ཐམས་ཅད་མཁྱེན་པ་ཚད་མེད་བརྙེས། ། སྐྱོབ་པ་ཤཱཀྱ་སེང་གེ་ཡིས། ། བདུད་སྡེ་ཤིན་ཏུ་མི་བཟད་པའི། ། དཔུང་ཆེན་དག་ཀྱང་དེ་ཡིས་བཅོམ། ། འཇིག་རྟེན་རྗེས་འཇུག་བཅད་ནས་ནི། ། འཁོར་ལོ་བསྐོར་ནས་མྱ་ངན་འདས། ། ཞེས་འབྱུང་བ་ཡིན། དེ་ཡང་ཕ་རོལ་ཏུ་ཕྱིན་པའི་སྒོ་ནས་བྱང་ཆུབ་སྒྲུབ་པ་ནི་དཀའ་བ་མང་བ་དང་། ཐབས་ལ་མཁས་པ་དང་བྲལ་ཞིང་། དུས་ཡུན་རིང་པོས་བྱང་ཆུབ་འཐོབ་པའི་ཕྱིར་བུལ་ལ། གསང་སྔགས་འདི་ནི་ཐབས་ལ་མཁས་པ་རྒྱ་ཆེ་ཞིང་། དཀའ་བ་མེད་པ་དང་བདེ་བས་བདེ་བ་བསྒྲུབ་པའི་ཚུལ་གྱིས་དུས་ཡུན་ཐུང་ངུ་ལ་ཐམས་ཅད་མཁྱེན་པ་འཐོབ་པར་འགྱུར་བའི་ཕྱིར་དབང་པོ་རྣོན་པོའི་སྤྱོད་ཡུལ་དུ་གྱུར་པ་སྟེ། དེ་ལྟ་བུའི་ལམ་འདིར་འཇུག་པ་ལའང་། ཉམས་སུ་བླང་བྱའི་དོན་པོ་རྩ་བའི་གཞི་རྟེན་ལྟ་བུར་གྱུར་པ་ནི། རྗེ་བཙུན་ཐམས་ཅད་མཁྱེན་པ་ཏཱ་ར་ནཱ་ཐས། སྲིད་ཞིའི་གནས་ན་ཕུན་ཚོགས་ཀུན་གྱི་ཕུལ། ། བླ་མེད་བྱང་ཆུབ་སྒྲུབ་པར་བྱེད་པའི་ལམ། ། རྡོ་རྗེ་ཐེག་པ་ལས་གཞན་ཡོད་མིན་ན། ། ལམ་དེའི་རྩ་བ་ལྷ་ཡི་རྣལ་འབྱོར་ཡིན། ། སྲིད་ལམ་འཁྱམས་ཞིང་དུབ་པའི་སྡུག་བསྔལ་རྣམས། ། ཀུན་གྱི་རྩ་བ་ཐ་མལ་སྣང་ཞེན་ཏེ། ། དེ་ཉིད་སྦྱོང་བར་བྱེད་པའི་ཐབས་མང་ཡང་། ། ལྷ་སྐུའི་རྣལ་འབྱོར་ཁོ་ན་གཙོ་བོ་ཡིན། ། ལྷག་པའི་ལྷ་ཀུན་ཡེ་ཤེས་ངོ་བོར་གཅིག། སྐུ་ཡི་རྣམ་འགྱུར་གཅིག་པུ་ཁོ་ན་ཡིས། ། མོས་པ་ཐ་དད་དྲང་བར་མི་ནུས་པས། ། དཀྱིལ་འཁོར་དུ་མ་སྤྲུལ་ཞིང་བཤད་པར་མཛད། ། ཅེས་གསུངས་པ་ལྟར། འབྲས་དུས་ཀྱི་སྐུ་དང་ཞིང་ཁམས་ལ་སོགས་པའི་སྣང་ཆ་དང་མཐུན་པའི་གཟུགས་སྐུའི་རྣམ་པ་ལམ་བྱེད་ལྷའི་རྣལ་འབྱོར་གྱི་ཐབས་མཁས་སྒོམ་པ་ཉིད་འབྲས་བུ་ལམ་དུ་བྱེད་པ་སྟེ་ཐེག་པ་འདིའི་ལམ་གྱི་རྩ་བའམ་གཞི་མ་ལྟ་བུ་ཡིན་ལ། དེ་ཡང་གདུལ་བྱའི་སྐལ་པ་དང་འཚམས་པར་ཡེ་ཤེས་གཅིག་ཉིད་རྣམ་པ་ཐམས་ཅད་པའི་དཀྱིལ་འཁོར་དུ་སྟོན་པར་མཛད་པ་ལས། ད་ལམ་འདིར་གང་བཤད་པར་བྱ་བ་ནི། སོ་སོར་ཐར་པའི་མདོ་ལས། སངས་རྒྱས་རྣམ་གཟིགས་གཙུག་ཏོར་ཐམས་ཅད་སྐྱོབ། ། འཁོར་བ་འཇིག་དང་གསེར་ཐུབ་འོད་སྲུངས་དང་། ། ཤཱཀྱ་ཐུབ་པ་གཽ་ཏཾ་ལྷ་ཡི་ལྷ། ། མི་འདུལ་ཁ་ལོ་སྒྱུར་བ་བླ་ན་མེད། ། འཇིག་རྟེན་མགོན་པོ་སྐྱོབ་པའི་མཆོག། སངས་རྒྱས་དཔའ་བོ་བདུན་པོ་སྟེ། ། གྲགས་ལྡན་རྣམས་ཀྱིས་སོ་སོར་ཐར། ། འདི་ནི་རབ་ཏུ་རྒྱས་པར་སྟོན། ། ཅེས་གསུངས་པ་ལྟར། བསྐལ་པ་འདིའི་སྔོན་རོལ་བསྐལ་པ་དགུ་བཅུ་རྩ་གཅིག་པ་ལ་བཅོམ་ལྡན་འདས་རྣམ་གཟིགས་འཇིག་རྟེན་དུ་བྱོན། དེའི་རྗེས་ཀྱི་དྲུག་ཅུ་པ་ལ་གཙུག་ཏོར་ཅན་བྱོན། དེའི་རྗེས་བཞི་བཅུ་ཐམ་པ་ལ་ཐམས་ཅད་སྐྱོབ་བྱོན། བསྐལ་པ་བཟང་པོ་འདི་ཉིད་ལ་མི་རྣམས་ཀྱིས་ཚེ་ལོ་བཞི་ཁྲི་ཐུབ་པ་ན་བཅོམ་ལྡན་འདས་ལོག་པར་དད་སེལ་ལམ་འཁོར་བ་འཇིག་འཇིག་རྟེན་དུ་བྱོན། སུམ་ཁྲི་ཐུབ་པ་ན་གསེར་ཐུབ་བྱོན། ཉི་ཁྲི་ཐུབ་པ་ན་འོད་སྲུངས་བྱོན། ཚེ་ལོ་བརྒྱ་པའི་གནས་སྐབས་ན་བདག་ཅག་གི་སྟོན་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་འཇིག་རྟེན་དུ་བྱོན་པ་ཡིན། དེ་ལྟར་ན་སངས་རྒྱས་བདུན་པོ་དེ་དག་སྔོན་ཐུགས་བསྐྱེད་པའི་གནས་སྐབས་ནས་བཟུང་འགྲོ་བའི་དོན་དུ་མཆོག་ཏུ་དཔའ་བའི་ཕྱིར། སངས་རྒྱས་དཔའ་བོ་བདུན་ཞེས་གྲགས་པ་ཡིན། དེ་ཡང་སྤྱིར་དེ་དང་འདྲ་བའི་དེ་བཞིན་གཤེགས་པ་མཐའ་ཡས་པ་བྱོན་མོད་ཀྱི། བདུན་གྱི་གྲངས་སུ་བཅད་པ་ནི་ཕྱོགས་འཇིག་རྟེན་ཁམས་འདིའི་དབང་དུ་བྱས། དུས་ཀྱང་སངས་རྒྱས་གཞན་གྱིས་བར་མ་ཆོད་པའི་དབང་དུ་བྱས་ནས། དེ་བཞིན་གཤེགས་པ་བདུན་པོ་འདི་དག་ནི་འདུལ་བའི་བསྟན་པ་ལ་བསླབ་པ་ཕྲ་མོ་ཐམས་ཅད་ཀྱང་གཅིག་པ་ཡིན་ལ། གཞན་དང་གཞན་དག་ནི་གནད་ཀྱི་དགོངས་དོན་གཅིག་ཏུ་ཟིན་ཡང་བཅས་མཚམས་སྣ་ཚོགས་པ་དག་ནི་ཡུལ་དུས་སོ་སོའི་གདུལ་བྱ་རྣམས་ཀྱི་བསམ་པའི་ཁྱད་པར་ལས་མང་ཉུང་རྒྱས་བསྡུས་ཡངས་དོག་མ་ངེས་པ་སྣ་ཚོགས་སུ་ཡོད་པའི་རིགས་སུ་གདའ། དེས་ན་འཕགས་པའི་ཡུལ་སོགས་སངས་རྒྱས་ཀྱི་བསྟན་པ་རྣལ་མ་ཡོད་པའི་ཕྱོགས་སུ་ནི་དེ་བཞིན་གཤེགས་པ་བདུན་གྱི་སྐུ་གཟུགས་བཞེངས་པ་དང་གསོལ་བ་འདེབས་པ་ལ་སོགས་པའི་སྲོལ་ཤིན་ཏུ་དར་བ་ཡིན་ལ། ཕྱོགས་འདིར་ཡང་བསྟན་པ་སྔ་དར་གྱི་དུས་སུ་ཆོས་ཀྱི་རྒྱལ་པོ་འཇིག་རྟེན་དབང་ཕྱུག་སྲོང་བཙན་སྒམ་པོས་འཕྲུལ་སྣང་བར་ཁང་དུ་སངས་རྒྱས་རབས་བདུན་གྱི་སྣང་བརྙན་བཞེངས་པར་མཛད་པ་ལྟ་བུས་མཚོན་ཏེ་ཤེས་པར་ནུས། དེ་བཞིན་གཤེགས་པ་བདུན་པོ་འདིའི་